《次与仲和联句韵》
明代·陈铎

卧病经年喜遇君，草堂清话到斜曛。
浊醪拚取尊前醉，险韵何妨席上分。
冷雨小蛩鸣切切，轻风残叶下纷纷。
也知别后还相忆，何处钟声隔暮云。

作者简介：明淮安府邳州人，家居南京。字大声，号秋碧。正德中世袭指挥。工诗善画，尤善散曲，山水仿沈周。有同名杂剧、传奇《纳锦郎》，又有散曲集《秋碧乐府》及《香月亭诗》。